Lesersbrief: Die mag is in die kieser se handeFrik Lotz. Foto: Verskaf. Frik Lotz van Sasolburg skryf: Stemdag is amper hier en dit gaan interessant wees om te weet waar mense hul kruisies gaan trek. Dis ŉ belangrike verkiesing en mense sal ŉ ingeligte besluit moet neem voor hul besluit vir wie hulle gaan stem. Natuurlik het die meeste mense sekerlik al hul besluit gemaak, maar daar is ook diegene wat nog nie finaal besluit het nie. Baie politici maak allerhande beloftes voor ŉ verkiesing en ná die verkiesing kom daar dadels van al daai beloftes. Kiesers moet dus kyk na watter partye die waarheid praat en werkbare oplossings het teenoor watter partye hulle aan die neus rondlei, net hul stemme soek en ná die verkiesing net van hulle vergeet. En ja, moenie val vir die propaganda dat jy vir die sogenaamde grootste opposisieparty moet stem omdat hulle kwansuis die ANC kan klop nie. Geen party kan op sy eie die ANC wen nie, maar daar waar ANC onder 50% kry kan die opposisie koalisies vorm om die ANC weg te hou van die mag. Kyk ook watter party se waardes ooreenstem met jou eie waardes en of hulle werklik na jou belange sal omsien. Ekself kyk na watter party vir minderheidsregte veg en sal opstaan vir my taal, kultuur en erfenis. Verder kyk ek ook watter party is gekant teen regstellende aksie, SEB en onteiening sonder vergoeding. Baie belangrik vir my, is of daardie party ook Christelike waardes nastreef en nie skaam is daaroor nie. Natuurlik kyk ek ook of ŉ party werkbare oplossing het om gunstige omstandighede daar te stel sodat ekonomiese groei kan plaasvind en sodoende werkgeleenthede geskep kan word, juis oor die werkloosheid in die land. Onthou ook dat elke stem met die proporsionele kiesstelsel tel, en moet dus nie mislei word dat jy nie vir ŉ kleiner party moet stem nie. In elk geval kan ŉ party net groei as daar al hoe meer kiesers vir daardie party gaan stem. Moet ook nie vergeet nie, die mag is in jou, die kieser, se hande. Maak gebruik daarvan en gaan trek jou kruisie op 8 Mei.